สุวรรณภูมิลดค่าฟีจูงใจสายการบิน
สุวรรณภูมิเปิดแผนการตลาดปี 53 ให้ส่วนลดค่าธรรมเนียมการใช้สนามบินจูงใจใช้บริการมากขึ้น
18 ก.พ. 2553

สุวรรณภูมิเปิดแผนการตลาดปี 53 ให้ส่วนลดค่าธรรมเนียมการใช้สนามบินจูงใจใช้บริการมากขึ้น 
นายนิรันดร์ ธีรนาทสิน ผู้อำนวยการท่าอากาศยานสุวรรณภูมิ บริษัท ท่าอากาศยานไทย (ทอท.) เปิดเผยว่า ทอท. ได้จัดโครงการส่งเสริมผู้โดยสารการบินและสายการบินสำหรับท่าอากาศยานสุวรรณภูมิ (ทสภ.)  โดยจะลดค่าธรรมเนียมในการขึ้นลงของอากาศยาน (Landing Fee) แก่สายการบินที่นำผู้โดยสารระหว่างประเทศมาใช้บริการที่ ทสภ. ได้มากขึ้นจากปีก่อน เพื่อช่วยสร้างแรงจูงใจให้สายการบินร่วมมือกันทำการตลาด ชักชวนให้มีผู้โดยสารเดินทางเข้าประเทศไทย ผ่าน ทสภ. มากยิ่งขึ้น 
ทั้งนี้ การจัดโครงการส่งเสริมผู้โดยสารการบินและสายการบิน เป็นการทำการตลาดแนวใหม่ โดยได้เริ่มโครงการกับสายการบินสำหรับเที่ยวบินประจำ (Scheduled Flight) ที่ ทสภ. เป็นครั้งแรก ซึ่ง ทอท.ได้มีการเชิญสายการบินที่มีผู้โดยสารใช้บริการ  สูงสุด 10 อันดับแรกของ ทสภ. คือ 1. สายการบินไทย 2. สายการบินแอร์เอเชีย 3. สายการบิน คาเธ่ย์ แปซิฟิค 4. สายการบินไชน่าแอร์ไลน์ 5. สายการบินเอมิเรตส์ 6. สายการบินสิงค์โปร์แอร์ไลน์ 7. สายการบินเจเอแอลเวย์ 8. สายการบินบางกอก แอร์เวย์ 9. สายการบินโคเรียนแอร์ และ10. สายการบินอีวา แอร์ เข้าร่วมโครงการ เพื่อเป็นสายการบินนำร่อง 
 สายการบินที่เข้าร่วมโครงการดังกล่าวจะมีสิทธิพิเศษในการได้รับผลตอบแทนในรูปแบบของส่วนลดค่าธรรมเนียม  ในการขึ้นลงของอากาศยานในปีถัดไป โดยส่วนลดดังกล่าวจะมากหรือน้อยขึ้นอยู่กับจำนวนผู้โดยสารระหว่างประเทศที่แต่ละสายการบินนำมาใช้บริการที่ ทสภ. ในระหว่างวันที่ 1 ม.ค. – 31 ธ.ค.53 เปรียบเทียบกับจำนวนผู้โดยสารที่เดินทางในปีที่แล้ว 
“ถ้าจำนวนผู้โดยสารเพิ่มมากขึ้น ส่วนลดก็จะมากตามไปด้วย ทั้งนี้การคิดคำนวณส่วนลดจะดูจากผู้โดยสารที่เดินทางเข้าและออกจาก ทสภ. เท่านั้น โดยจะไม่รวมผู้โดยสารผ่าน (Transfer) ผู้โดยสารเปลี่ยนเครื่อง (Transit) และลูกเรือ” นายนิรันดร์ กล่าว